'Bek-en-klouseer-gerug is vals' | Netwerk24
Deur Lourens Schoeman 08 Januarie 2020 05:51
Die nuus dat die Vhembe-distrik in Limpopo nou vry is van bek-en-klouseer is volgens die departement van landbou, grondhervorming en landelike ontwikkeling vals.
Dr. Botlhe Modisane, tegniese woordvoerder oor die siekte, het gister gesê dat 'n verklaring waarin gemeld word dat die siekte nou nie meer in dié distrik voorkom nie van alle waarheid ontbloot is.
"Ondersoeke na die voorkoms van bek-en-klouseer het daarop gedui dat daar steeds plase in die Limpopo-provinsie is waar die siekte voorkom. Hierdie gebiede is steeds onder kwarantyn totdat diagnostiese toetse afgehandel is en daar bepaal word of die siekte inderdaad die wyk geneem het," sê Modisane.
Volgens Guillau du Toit, voorsitter van die Nasionale Wolkwekersvereniging, het die situasie nog geensins verander wat betref die voorkoms van die siekte en die verbod op die verskuiwing van vee landwyd nie.
"Alles is nog dieselfde en bly nog dieselfde ten opsigte van die verskuiwing van vee soos gemeld in die eerste verklaring wat deur die departement uitgereik is.
"Dit blyk egter dat elke provinsie sy eie praktyk en toepassing daarvan volg, want ek hoor baie teenstrydighede in die veld oor provinsiale grense.
"Dit bring natuurlik verwarring mee oor wat die situasie nou eintlik is," sê Du Toit.
Volgens Modisane is die verbod op die verskuiwing van diere met gesplete hoewe van twee of meer eiendomme na twee ander eiendomme steeds van toepassing oor die hele land heen, soos aangekondig in die Staatskoerant op 4 Desember verlede jaar, steeds van krag.
Die kennisgewing verbied egter nie die verskuiwing van diere van een plaas na 'n ander nie, asook nie die hou van privaat veeveilings op individuele plase nie.
Die situasie sal eers hersien word wanneer ál die betrokke eiendomme as vry van bek-en-klouseer verklaar word en daar sekerheid is dat die siekte nie verder sal versprei nie.
"Die departement raai boere steeds aan om vermeende uitbrake van bek-en-klouseer by die naaste staatsveearts aan te meld," sê Modisane.